Document ID: 32005L0037

32005L0037
L 141/10
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2005/37/ЕО НА КОМИСИЯТА
от 3 юни 2005 година
за изменение на Директиви 86/362/ЕИО и 90/642/ЕИО на Съвета по отношение на максимално допустимите граници на остатъчни вещества от пестициди във и върху зърнените култури и някои продукти от растителен произход, включително плодове и зеленчуци
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 86/362/ЕИО на Съвета от 24 юли 1986 г. относно определянето на максимални количества на остатъци от пестициди във и върх зърнените култури (1), и по-специално член 10 от нея,
като взе предвид Директива 90/642/ЕИО на Съвета от 27 ноември 1990 г. относно определянето на максимални количества на остатъци от пестициди във и върху някои продукти от растителен произход, включително плодове и зеленчуци (2), и по-специално член 7 от нея,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (3), и по-специално член 4, параграф 1, буква е) от нея,
като има предвид, че:
(1)
В приложение I към Директива 91/414/ЕИО са включени следните съществуващи активни вещества: малеинов хидразид - с Директива 2003/31/ЕО на Комисията (4); пропизамид - с Директива 2003/39/ЕО на Комисията (5); мекопроп и мекопроп-п - с Директива 2003/70/ЕО на Комисията (6).
(2)
Новите активни вещества изоксафлутол, трифлоксистробин, карфентразон-етил и фенамидон са включени в приложение I към Директива 91/414/ЕИО с Директива 2003/68/ЕО на Комисията (7).
(3)
Включването на горепосочените активни вещества в приложение I към Директива 91/414/ЕИО се извърши съобразно извършената оценка на представената информация във връзка с предлаганата употреба. Информация във връзка с тази употреба бе представена от някои държави-членки в съответствие с член 4, параграф 1, буква е) от Директива 91/414/ЕИО. Представената информация бе анализирана, като се прецени, че е достатъчна, за да позволи установяването на някои максимално допустими граници на остатъчни вещества (МДГОВ).
(4)
В случаите, при които не съществуват определени от Общността МДГОВ или временни МДГОВ, държавите-членки са задължени да възприемат национални временни МДГОВ в съответствие с член 4, параграф 1, буква е) от Директива 91/414/ЕИО преди разрешаването за употреба на продуктите за растителна защита, съдържащи въпросните активни вещества.
(5)
МДГОВ на Общността и препоръчваните от Codex Alimentarius граници се определят и подлагат на оценка посредством сходни процедури. За малеиновият хидразид в Codex Alimentarius съществуват ограничен брой МДГОВ. В Директива 90/642/ЕИО вече са предвидени МДГОВ на Общността за малеинов хидразид (Директива 93/58/ЕО на Съвета) (8), както и в Директиви 86/362/ЕИО и 90/642/ЕИО за пропизамид (Директиви 96/32/ЕО (9) и 96/33/ЕО (10) на Съвета). Те бяха взети предвид при определянето на съответните МДГОВ посредством адаптациите, въведени от настоящата директива. МДГОВ от Codex Alimentarius, чието прекратяване ще бъде препоръчано в близко бъдеще, не бяха взети под внимание. Всички МДГОВ, основани на тези от Codex Alimentarius, бяха оценени с оглед рисковете за потребителите. При използване на токсикологичните крайни точки на основата на представените на Комисията изследвания не се установи никакъв риск.
(6)
По отношение включването на въпросните активни вещества в приложение I към Директива 91/414/ЕИО съответните технически и научни оценки бяха завършени под формата на аналитични доклади на Комисията. Докладите за оценка за гореспоменатите вещества бяха завършени към датите, предвидени в директивите на Комисията, цитирани в бележки под линия 1 и 2. Тези доклади определят допустимата дневна доза (ДДД) и, ако е необходимо, острата референтна доза (ОРД) на въпросните вещества. Излагането на потребителите на хранителните продукти, третирани с въпросните активни вещества, бе оценена в съответствие с възприетите от Общността процедури. Бяха взети предвид и публикуваните от Световната здравна организация насоки (11), както и становището на Научния комитет по растенията (12) по отношение на използваната методология. В заключение бе установено, че предлаганите МДГОВ няма да доведат до надхвърляне на въпросните ДДД и ОРД.
(7)
За да се осигури необходимата защита на потребителите от излагане на въздействието на остатъчните вещества вследствие непозволената употреба на продукти за растителна защита, е необходимо да се приемат временни МДГОВ за съответните съчетания от продукти и пестициди в по-ниската граница на аналитичното установяване.
(8)
Определянето на подобни временни МДГОВ на общностно равнище не възпрепятства държавите-членки да възприемат нови временни МДГОВ за въпросните вещества в съответствие с член 4, параграф 1, буква е) от Директива 91/414/ЕИО и приложение VI към нея. Смята се, че период от 4 години е достатъчен, за да се позволи разработването на по-нататъшни употреби на въпросните активни вещества. След изтичането на този период временните МДГОВ стават окончателни.
(9)
Следователно е необходимо в приложенията към Директиви 86/362/ЕИО и 90/642/ЕИО да се добавят или заменят всички МДГОВ, възникващи вследствие използването на тези продукти за растителна защита, като по този начин се постигне правилно наблюдение и контрол на забраната на тяхното използване, както и защита на потребителите. Целесъобразно е да се модифицират МДГОВ, които вече са дефинирани в приложенията на въпросните директиви, както и да бъдат определени за пръв път несъществуващите до този момент МДГОВ.
(10)
Директиви 86/362/ЕИО и 90/642/ЕИО следва да бъдат съответно изменени.
(11)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Директива 86/362/ЕИО се изменя, както следва:
а)
в част А от приложение II се добавят максимално допустимите граници на остатъчни вещества от изоксафлутол, трифлоксистробин, карфентразон-етил, мекопроп, мекопроп-п, малеинов хидразид и фенамидон, както са определени в приложение I към настоящата директива;
б)
в част А от приложение II максимално допустимите граници на остатъчни вещества от пропизамид се заменят със съдържащите се в приложение II към настоящата директива.
Член 2
Директива 90/642/ЕИО се изменя, както следва:
а)
в приложение II се добавят максимално допустимите граници на остатъчни вещества от изоксафлутол, трифлоксистробин, карфентразон-етил, мекопроп, мекопроп-п и фенамидон, както са определени в приложение III към настоящата директива;
б)
в приложение II максимално допустимите граници на остатъчни вещества от пропизамид и малеинов хидразид се заменят със съдържащите се в приложение IV към настоящата директива.
Член 3
1. Най-късно до 4 декември 2005 г. държавите-членки приемат и публикуват законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби, заедно с таблица на съответствието между тези разпоредби и настоящата директива.
Те прилагат тези разпоредби, считано от 4 декември 2006 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 4
Настоящата директива влиза в сила на 20-ия ден след публикуването ѝ в Официален вестник на Европейския съюз.
Член 5
Адресати на настоящата директива са държавите-членки.
Съставено в Брюксел на 3 юни 2005 година.

Labels: 7
20
17
6